SL Uradni list Evropske unije L 147/4

UREDBA KOMISIJE (EU) št. 537/2011

z dne 1. junija 2011

o mehanizmu za dodeljevanje količin nadzorovanih snovi, ki so dovoljene za laboratorijske in analitične uporabe v Uniji v skladu z Uredbo (ES) št. 1005/2009 Evropskega parlamenta in Sveta o snoveh, ki tanjšajo ozonski plašč



EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1005/2009 Evropskega parlamenta in Sveta z dne 16. septembra 2009 o snoveh, ki tanjšajo ozonski plašč (1), in zlasti tretjega pododstavka člena 10(6) Uredbe,

ob upoštevanju naslednjega:

(1) Mehanizem za dodeljevanje količin nadzorovanih snovi, ki so dovoljene za laboratorijske in analitične uporabe, mora zagotoviti, da letno dovoljena količina v okviru dovoljenj za posamezne proizvajalce in uvoznike ne preseže 130 % letnega povprečja izračunane ravni nadzorovanih snovi, za katero se proizvajalcu ali uvozniku podeli dovoljenje za bistvene laboratorijske in analitične uporabe v letih 2007 do 2009, ter da skupna letno dovoljena količina v okviru dovoljenj, vključno z dovoljenji za delno halogenirane klorofluoroogljikovodike iz člena 11(2) Uredbe (ES) št. 1005/2009, ne preseže 110 ton dejavnika škodljivosti za ozon.

(2) Skupna količina nadzorovanih snovi, ki je dovoljena za laboratorijske in analitične uporabe za podjetja, ki so v okviru dovoljenja proizvajala ali uvažala v letih 2007 do 2009, ne sme preseči 77 243,181 kilogramov dejavnika škodljivosti za ozon, izračunano na podlagi dovoljenj za proizvodnjo in uvoz v referenčnem obdobju.

(3) Razlika do maksimalne količine 110 ton dejavnika škodljivosti za ozon (32 756,819 kilogramov dejavnika škodljivosti za ozon) in količine, za katere podjetja, ki so v letih 2007 do 2009 proizvajala in uvažala v okviru dovoljenja, niso predložila obvestil, je treba dodeliti podjetjem, za katera v referenčnem obdobju 2007 do 2009 niso bila izdana dovoljenja za proizvodnjo ali uvoz. Mehanizem za dodeljevanje mora zagotoviti, da vsa podjetja, ki želijo novo kvoto, dobijo na voljo ustrezen delež količin za dodelitev.

(4) Ukrepi iz te uredbe so v skladu z mnenjem odbora, ustanovljenega s členom 25(1) Uredbe (ES) št. 1005/2009 –

SPREJELA NASLEDNJO UREDBO:

Člen 1

Kvote za nadzorovane snovi za laboratorijske in analitične uporabe se proizvajalcem in uvoznikom, ki jim dovoljenja za proizvodnjo in uvoz niso bila izdana v letih 2007 do 2009, dodelijo v skladu z mehanizmom iz Priloge.

Člen 2

Ta uredba se uporablja od 1. januarja 2011.

Ta uredba je v celoti zavezujoča in se neposredno uporablja v vseh državah članicah. V Bruslju, 1. junija 2011 Za Komisijo Predsednik José Manuel BARROSO

(1) UL L 286, 31.10.2009, str. 1.

PRILOGA

Mehanizem za dodeljevanje

1. Določanje količine za dodelitev podjetjem, ki jim v letih 2007 do 2009 niso bila izdana dovoljenja za proizvodnjo ali uvoz nadzorovanih snovi za bistvene laboratorijske in analitične uporabe (nova podjetja)

Vsako podjetje, ki mu je bilo v letih 2007 do 2009 izdano dovoljenje za proizvodnjo ali uvoz nadzorovanih snovi za bistvene laboratorijske in analitične uporabe, prejme kvoto, ki ustreza količini, zahtevani v obvestilu iz člena 10(5) Uredbe (ES) št. 1005/2009, vendar ta ne preseže 130 % letnega povprečja izračunane ravni dovoljenih nadzorovanih snovi v letih 2007 do 2009 za to podjetje.

Vsota navedenih dodelitev se odšteje od 110 ton dejavnika škodljivosti za ozon in se tako določi količina za dodelitev novim podjetjem (količina za dodelitev v fazi 1).

2. Faza 1

Vsakemu novemu podjetju se dodeli količina, ki ustreza zahtevani količini iz njegovega obvestila, vendar ne več kot delež dodeljene količine v fazi 1 pro rata. Delež pro rata se izračuna z delitvijo števila 100 s številom novih podjetij. Vsota v fazi 1 dodeljenih kvot se odšteje od količine za dodelitev v fazi 1 in se tako določi količina za dodelitev v fazi 2.

3. Faza 2

Vsakemu novemu podjetju, ki v fazi 1 ni pridobilo 100-odstotne količine, zahtevane v obvestilu, se dodeli dodatna količina, ki ustreza razliki med zahtevano količino in količino, pridobljeno v fazi 1, vendar ta ne sme preseči deleža količine za dodelitev v fazi 2 pro rata. Delež pro rata se izračuna z delitvijo števila 100 s številom novih podjetij, ki so upravičena do dodelitve v fazi 2. Vsota v fazi 2 dodeljenih kvot se odšteje od količine za dodelitev v fazi 2 in se tako določi količina za dodelitev v fazi 3.

4. Faza 3

Faza 2 se ponavlja po analogiji, dokler preostala količina za dodelitev v naslednji fazi ni manjša od 1 tone dejavnika škodljivosti za ozon.